B4-1108, 1125, 1135, 1160 ja 1184/96

Päätöslauselma tilanteesta Kolumbiassa

Euroopan parlamentti, joka

- muistuttaa mieliin aikaisemmat Kolumbiaa koskevat päätöslauselmansa,

- ottaa huomioon YK:n yleismaailmallisen ihmisoikeuksien julistuksen,

- ottaa huomioon valtuuskuntansa äskettäisen vierailun Kolumbiaan 24. - 26. syyskuuta 1996,

- ottaa huomioon Amnesty Internationalin syyskuussa 1996 julkaiseman Kolumbiaa koskevan raportin,

A. on järkyttynyt Kolumbiassa elokuusta 1996 alkaen kasvaneesta väkivallan aallosta, joka on laajin 30 vuoteen ja vaarassa laajeta täysimittaiseksi sisällissodaksi,

B. ottaa huomioon, että huolimatta presidentti Samperin virkaanastumisensa yhteydessä elokuussa 1994 tekemistä sitoumuksista toimia Kolumbian ihmisoikeusloukkauksia vastaan ihmisoikeustilanne huononee jatkuvasti,

C. ottaa huomioon, että Kolumbian sissijoukot ovat syyllistyneet suureen määrään ihmisoikeusloukkauksia, mukaan lukien panttivankien ottaminen ja pitäminen sekä siviilien tahallinen ja mielivaltainen tappaminen,

D. ottaa huomioon, että Kolumbian turvallisuusjoukot ovat toteuttaneet hätätilan vastaiskustrategiaa, johon kuulu puolisotilaallisten joukkojen käyttäminen, ilman oikeudenkäyntejä toimitettavat teloitukset, katoamiset, kidutus, poliittiset murhat ja muut ihmisoikeusloukkaukset,

E. on erityisen järkyttynyt kuultuaan Metan piirikunnassa 13. lokakuuta 1996 tapahtuneesta Euroopan parlamentissa järjestetyssä ihmisoikeuskonferenssissa todistaneen ihmisoikeuskomission puheenjohtaja Josué Giraldon murhasta,

F. on huolissaan yrityksistä rajoittaa yleisen syyttäjän toimintaa estämällä häntä suorittamasta kurinpidollista tutkintaa ja siirtämällä sen sotatuomioistuinten toimivallan alaisuuteen,

G. ottaa huomioon, että Kolumbian hallituksen odotetaan esittävän sotarikoslainsäädäntöä uudistavan lakiehdotuksen Kolumbian kongressille meneillään olevan istuntokauden aikana,

H. ottaa huomioon toimeenpanovaltaa käyttävän elimen aikomukset rajoittaa lehdistön vapautta Kolumbiassa ja muut nk. perustuslain vastauudistukseen liittyvät toimenpiteet,

I. ottaa huomioon, että EU:n rahoittamaa YK:n päävaltuutetun toimistoa Kolumbiassa ei ole vielä avattu Kolumbian viranomaisten asettamien rajoitusten vuoksi,

J. ottaa huomioon, että Kolumbian varapresidentti Humberto de la Calle erosi tehtävästään 5. syyskuuta 1996 ilmoittaen olevansa täysin vakuuttunut siitä, että presidentti Ernesto Samperin vaalikampanjaa rahoitettiin huumerahoin, ja vaati myös Samperia eroamaan,

K. korostaa maanviljelijöiden ja alkuperäiskansojen asemaa, jotka ovat väkivallan ja huumekaupan viattomia uhreja, mutta joiden on yhä enemmässä määrin pakko osallistua niihin vasten tahtoaan,

L. toteaa suuttuneena, että Bellacruz-haciendan kanssa maasta kiisteleviin perheisiin kuuluvat Eliseo ja Eder Narvaez murhattiin Kolumbiassa 28. syyskuuta 1996, minkä jälkeen puolisotilaallisten joukkojen rikollinen toiminta tämän konfliktin yhteydessä on tuottanut tämän vuoden aikana kahdeksan kuolonuhria ja viisi kadonnutta henkilöä,

M. muistuttaa mieliin Euroopan unionin kannan Andien maiden ja erityisesti Kolumbian kanssa tehtävään yhteistyöhön huumekaupan vastaisessa toiminnassa, joka perustuu huumeita kuluttavien ja tuottavien maiden yhteisvastuun periaatteeseen, mikä tulee selvästi esille Cochabamban julkilausumasta ja yleisestä tullietuusjärjestelmästä, josta löytyvät erityisesti Andien maat ja etenkin Kolumbia;

1. Tuomitsee varauksetta kaikki Kolumbian ihmisoikeusloukkaukset, riippumatta siitä, syyllistyvätkö niihin turvallisuusjoukot, puolisotilaalliset joukot vai sissijoukot;

2. Pyytää Kolumbian hallitusta määräämään sotavoimat lopettamaan ilman oikeudenkäyntiä suoritetut tai mielivaltaiset tappamiset, kidutuksen ja kaikki muut ihmisoikeusloukkaukset;

3. Kehottaa hallitusta, kongressia ja muita julkisia viranomaisia, poliittisia puolueita ja kansalaisyhteiskuntaa jatkamaan sen valvomista, että demokratia lujittuu ja oikeusvaltion voimassaolo jatkuu Kolumbiassa;

4. Kehottaa painokkaasti sissijoukkojen johtajia lopettamaan väestön painostuksen;

5. Panee tyytyväisenä merkille Kolumbian oikeusministerin ponnistelut pidättää sotavoimien ja puolisotilaallisten joukkojen jäseniä, jotka osallistuvat ilman oikeudenkäyntiä toimitettaviin teloituksiin, huolimatta sotavoimien ja hallituksen viranomaisten yhteistyöhaluttomuudesta;

6. Kehottaa Kolumbian hallitusta olemaan rajoittamatta yleisen syyttäjän tehtäviä ja välttämään sen, että ihmisoikeusloukkaukset, joihin syyllistyvät turvallisuusjoukkojen jäsenet, käsitellään sotatuomioistuimissa;

7. Panee tyytyväisenä merkille, että parlamentin valtuuskunnan vetoomuksen seurauksena on aloitettu vuoropuhelu Kolumbian hallituksen ja Bellacruzista häädettyjen maattomien maanviljelijöiden välillä, ja pyytää uudelleen, että maattomille annetaan maata ja että heidän turvallisuutensa taataan, jotta he voisivat jatkaa elämäänsä;

8. Pyytää YK:a ja Kolumbian hallitusta toteuttamaan tarvittavat toimenpiteet, jotta ihmisoikeusasiain päävaltuutetun toimisto voisi aloittaa toimintansa Bogotássa viipymättä;

9. Pyytää, että lehdistön täydellinen vapaus taattaisiin Kolumbiassa;

10. Kehottaa painokkaasti jatkamaan huumekaupan vastaisia ponnisteluja Kolumbiassa ja tunnustaa, että ainoastaan määrätietoinen ja yhtenäinen kansainvälinen toiminta kaikkia huumekaupan vaiheita vastaan voi olla tehokasta tässä tehtävässä;

11. Kehottaa Kolumbian presidenttiä julkaisemaan kokonaisuudessaan oman ihmisoikeuskomissionsa kertomuksen British Petroleumin toiminnasta Casanaressa ja kehottaa kaikkia eurooppalaisia öljy-yhtiöitä noudattamaan korkeimpia ihmisoikeuksien kunnioittamista ja ympäristönsuojelua koskevia normeja, erityisesti ottaen huomioon konfliktiolosuhteet, joissa ne työskentelevät;

12. Kehottaa aloittamaan uuden vuoropuhelun öljy-yhtiöiden ja Casanaren yhteisön välillä tuen saamiseksi aluetta koskevalle uudelle yhteiskunnallisen ja kestävän taloudellisen kehityksen suunnitelmalle, jos mahdollista eurooppalaisten kansalaisjärjestöjen ihmisoikeustarkkailijoiden avustuksella;

13. Panee lisäksi merkille, että koka-viljelmien tuhoamiseen rajoittuvan strategian vaarana on siirtää ongelma muualle ja aiheuttaa vakavia ympäristövahinkoja, ja tukee näin ollen vaihtoehtoisten lajien viljelyyn kannustavia ohjelmia;

14. Pyytää komissiota ja neuvostoa säilyttämään Kolumbian kanssa tehtävän yhteistyön asianmukaisella tasolla, jotta maa voisi vastata haasteisiin, joita sille asettavat huumekaupan vastainen toiminta, jatkuva väkivalta, ihmisoikeuksien kunnioittaminen ja taloudellinen kehitys;

15. Kehottaa puhemiestään välittämään tämän päätöslauselman neuvostolle, komissiolle ja YK:n ihmisoikeusasiain päävaltuutetulle ja Kolumbian hallitukselle.